CELEX: 52016PC0624
Language: sl
Date: 2016-09-30
Title: Predlog SKLEP EVROPSKEGA PARLAMENTA IN SVETA o sprostitvi varnostne rezerve v letu 2016

EVROPSKA KOMISIJA
            Bruselj, 30.9.2016
            COM(2016) 624 final
            Predlog
            SKLEP EVROPSKEGA PARLAMENTA IN SVETA
            o sprostitvi varnostne rezerve v letu 2016
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               Uredba Sveta (EU, Euratom) št. 1311/2013 z dne 2. decembra 2013 o večletnem finančnem okviru za obdobje 2014–2020
                  1
                (v nadaljnjem besedilu: uredba o večletnem finančnem okviru) kot skrajno možnost za odziv na nepredvidene okoliščine omogoča sprostitev varnostne rezerve v višini do 0,03 % bruto nacionalnega dohodka za EU-28. V tehnični prilagoditvi večletnega finančnega okvira za leto 2016
                  2
                na podlagi člena 6 uredbe o večletnem finančnem okviru je absolutni znesek varnostne rezerve za leto 2016 določen na 4 438,2 milijona EUR.
            
            
               Komisija v skladu s členom 13 uredbe o večletnem finančnem okviru in po preučitvi vseh možnosti za financiranje dodatnih in nepredvidenih potreb po sredstvih predlaga sprostitev varnostne rezerve za leto 2016 v višini 240,1 milijona EUR za dopolnitev odobritev za prevzem obveznosti, povezanih z odhodki v razdelku 3 Varnost in državljanstvo splošnega proračuna Evropske unije za proračunsko leto 2016, nad zgornjimi mejami obveznosti v višini 2 546 milijonov EUR v tekočih cenah.
            
            
               Komisija je v skladu s točko 14 Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju
                  3
                preučila možnosti za prerazporeditev večjih zneskov v okviru veljavnega proračuna.
            
            
               V skladu s členom 13(3) uredbe o večletnem finančnem okviru Komisija predlaga, da se okrepitev zgornje meje odhodkov iz razdelka 3 pokrije z nedodeljeno razliko do zgornje meje odhodkov iz razdelka 5 Uprava leta 2016.
            
            
               Ta predlog dopolnjuje sklep (EU) 2016/253 Evropskega parlamenta in Sveta z dne 25. novembra 2015 o uporabi celotnega zneska instrumenta prilagodljivosti
                  4
               , ki je na voljo za leto 2017 (520 milijonov EUR), leto 2016 (510 milijonov EUR) in leto 2015 (500 milijonov EUR), da bi se pokrili stroški takojšnjih proračunskih ukrepov za obravnavo begunske krize.
            
            
               2.UTEMELJITEV SPROSTITVE VARNOSTNE REZERVE
            
            
               2.1.UVOD 
            
            
               Notranja razsežnost migracijske, begunske in varnostne krize se financira iz razdelka 3 v okviru Sklada za azil, migracije in vključevanje, Sklada za notranjo varnost ter prek specializiranih agencij, kot so Frontex, EASO, eu-Lisa in Europol. Poleg tega je Svet 15. marca 2016
                  5
                sprejel nov instrument, da bi omogočil zagotavljanje nujne pomoči humanitarne narave v odziv na povečan pritok beguncev in migrantov v Unijo.
            
            
               Kot je določeno v zadevnem predlogu Komisije
                  6
               , so bile potrebe po financiranju za ta novi instrument nujne pomoči v letu 2016 ocenjene na 300 milijonov EUR v odobritvah za prevzem obveznosti in 241 milijonov EUR v odobritvah plačil
                  7
               . Iz Sklada za azil, migracije in vključevanje je bilo prerazporejenih 199 milijonov EUR v odobritvah za prevzem obveznosti in 130,2 milijona EUR v odobritvah plačil, in sicer najprej v okviru spremembe proračuna št. 1/2016, sprejete 13. aprila 2016
                  8
                (100 milijonov EUR v odobritvah za prevzem obveznosti in 80,2 milijona EUR v odobritvah plačil) in nato s prerazporeditvijo odobritev, ki jo je Komisija izvedla avgusta v skladu s členom 26(1)(c) finančne uredbe (99 milijonov EUR v odobritvah za prevzem obveznosti in 50 milijonov EUR v odobritvah plačil). 
            
            
               Verjetne neporavnane potrebe, povezane z novim instrumentom nujne pomoči, ki so trenutno ocenjene na 50 milijonov EUR v odobritvah za prevzem obveznosti in 10 milijonov EUR v odobritvah plačil, je treba še financirati v letu 2016. Poleg tega se v skladu z najnovejšo ponovno oceno potreb Sklada za azil, migracije in vključevanje do konca leta zahteva, da se zgoraj navedene prerazporeditve delno pokrijejo z dodatnimi odobritvami v znesku 130 milijonov EUR samo v obveznostih. Ta delna dodatna sredstva za Sklad za azil, migracije in vključevanje so združena s povečanjem sredstev za meje v Skladu za notranjo varnost (ISF-Meje) za 70 milijonov EUR v odobritvah za prevzem obveznosti, kar bi omogočilo odziv na nedavno prošnjo Bolgarije za nujno pomoč. Pri tem je upoštevano dejstvo, da so sredstva ISF za nujno pomoč, ki so na voljo v proračunu za leto 2016, skoraj v celoti porabljena.
            
            
               Po upoštevanju ugotovljenih možnih prerazporeditev za druge proračunske vrstice v razdelku 3 (9,9 milijona EUR) je Komisija zahtevala, da se odobritve za prevzem obveznosti povečajo za 240,1 milijona EUR nad zgornjo mejo tega razdelka v predlogu spremembe proračuna št. 4/2016
                  9
               .
            
            
               Zgornja meja za odhodke razdelka 3 v letu 2016 znaša 2 546 milijonov EUR v tekočih cenah. Odobritve za prevzem obveznosti, odobrene za razdelek 3 v proračunu za leto 2016, znašajo 4 052 milijonov EUR, za kar je že bilo treba uporabiti instrument prilagodljivosti (1 506 milijonov EUR) nad zgornjo mejo razdelka 3 v skladu s členom 11(2) uredbe o večletnem finančnem okviru.
            
            
               Izdatki, povezani z migracijami, begunci in varnostjo predstavljajo več kot 70 % skupnih odhodkov v okviru zgornje meje iz razdelka 3. Komisija je skrbno preučila vse možnosti za prerazporeditev. Vendar je zaradi omejenega manevrskega prostora v tem razdelku mogoče pokriti le majhen delež potreb po odobritvah za prevzem obveznosti, kot je opisano zgoraj, ne da bi bilo pri tem ogroženo pravilno delovanje drugih relativno manjših programov.
            
            
               Zato je sprostitev varnostne rezerve edini možen način za kritje proračunskih potreb po odobritvah za prevzem obveznosti. Razpoložljivost razlik do zgornje meje v drugih razdelkih omogoča, da se sprostitev varnostne rezerve v celoti pokrije v letu 2016. 
            
            
               Potrebe po odobritvah plačil bodo ustrezno prilagojene v okviru zgornje meje za plačila za leto 2016, zaradi česar sprostitev varnostne rezerve v plačilih ni potrebna.
            
            
               2.2.VARNOSTNA REZERVA KOT SKRAJNA MOŽNOST
            
            
               V členu 13(1) uredbe o večletnem finančnem okviru je varnostna rezerva opredeljena kot skrajna možnost za odziv na nepredvidene okoliščine. Komisija je v proračunu za leto 2016 glede na to, da v razdelku 3 ni bilo nedodeljene razlike do zgornje meje za obveznosti, preučila vse možnosti za prerazporeditev v okviru tega razdelka.  
            
         
         
            
               Glede na to, da proračun za leto 2016 predvideva uporabo celotnega razpoložljivega zneska instrumenta prilagodljivosti (1 530 milijonov EUR), je sprostitev 240,1 milijona EUR z varnostno rezervo za leto 2016 edini razpoložljivi instrument za pokritje vrzeli med zgornjo mejo odhodkov razdelka 3 in dodatnimi nepredvidenimi potrebami, ki so bile ocenjene za leto 2016. 
            
            
               2.3.PRORAČUNSKE POSLEDICE NEPREDVIDENIH OKOLIŠČIN V LETU 2016
            
            
               Čeprav se je migracijska, begunska in varnostna kriza začela leta 2015, se njen vpliv in posledice še naprej nenehno spreminjajo. Zaradi političnih odločitev tretjih držav glede sprejemanja beguncev na njihovo ozemlje ter odpiranja in zapiranja meja je zelo težko predvideti kratkoročen in dolgoročen razvoj na tem področju. Te okoliščine zaradi svoje spremenljive narave in nepredvidljivosti upravičujejo uporabo varnostne rezerve kot skrajne možnosti za odzivanje na nepredvidene posledice migracijske, begunske in varnostne krize pri potrebah po odhodkih v razdelku 3.
            
            
               3.POKRITJE VARNOSTNE REZERVE Z RAZLIKAMI DO ZGORNJE MEJE IZ VEČLETNEGA FINANČNEGA OKVIRA 
            
            
               Člen 13(3) uredbe o večletnem finančnem okviru zahteva, da se zneski, ki so na voljo s sprostitvijo varnostne rezerve, v celoti pokrijejo z razlikami za tekoče ali prihodnja proračunska leta.
            
            
               V skladu s členom 13(4) uredbe o večletnem finančnem okviru se kriti zneski nadalje ne sprostijo v okviru večletnega finančnega okvira, tako da skupne zgornje meje odobritev za prevzem obveznosti in odobritev plačil, določene v večletnem finančnem okviru za tekoče in prihodnja proračunska leta, niso presežene. Zato sprostitev varnostne rezerve za odobritve za prevzem obveznosti v okviru razdelka 3 v letu 2016 in z njo povezano pokritje ne smeta preseči skupne zgornje meje za obveznosti za leta 2017 do 2020. 
            
            
               Ker je na voljo zadostna razlika do zgornje meje odhodkov za leto 2016 v okviru razdelka 5, Komisija predlaga, da se pokritje v celoti izvede v letu 2016, da ne bi prejudicirali potreb po odobritvah za prevzem obveznosti v letih 2017–2020. Znesek pokritja v razdelku 5 bo znašal 240,1 milijona EUR, tako da bo v letu 2016 ostala na razpolago razlika do zgornje meje v višini 291,9 milijona EUR. Skupna zgornja meja za obveznosti za leto 2016 in za celotni večletni finančni okvir bo ostala nespremenjena.
            
            
               4.DODATNI ELEMENTI 
            
            
               Evropski parlament in Svet sta opozorjena, da je treba ta sklep objaviti v Uradnem listu Evropske unije pred objavo predloga spremembe proračuna št. 4/2016 v skladu z zadnjim stavkom člena 13(1) uredbe o večletnem finančnem okviru.
            
            
               Predlog
            
            
               SKLEP EVROPSKEGA PARLAMENTA IN SVETA
            
            
               o sprostitvi varnostne rezerve v letu 2016
            
            
               EVROPSKI PARLAMENT IN SVET EVROPSKE UNIJE STA –
            
            
               ob upoštevanju Pogodbe o delovanju Evropske unije,
            
            
               ob upoštevanju Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju
                  10
                in zlasti drugega odstavka točke 14 Sporazuma,
            
            
               ob upoštevanju predloga Evropske komisije,
            
            
               ob upoštevanju naslednjega: 
            
            
               (1) Člen 13 Uredbe Sveta št. 1311/2013
                  11
                določa varnostno rezervo v višini do 0,03 % bruto nacionalnega dohodka Unije. 
            
            
               (2) V skladu s členom 6 te uredbe je Komisija izračunala absolutni znesek varnostne rezerve za leto 2016
                  12
               .
            
            
               (3) Po preučitvi vseh drugih finančnih možnosti za odziv na nepredvidene okoliščine v okviru zgornjih mej odhodkov za leto 2016 za razdelek 3 Varnost in državljanstvo in po tem, ko je bila predlagana uporaba instrumenta prilagodljivosti za razdelka 3 in 4 v celotnem znesku 1 530 milijonov EUR, ki je na voljo v letu 2016, je treba sprostiti varnostno rezervo za odzivanje na potrebe, ki izhajajo iz migracijske, begunske in varnostne krize, in sicer s povečanjem odobritev za prevzem obveznosti v razdelku 3 v okviru splošnega proračuna Evropske unije za proračunsko leto 2016 nad zgornjo mejo tega razdelka.
            
         
         
            
               (4) Ob upoštevanju teh zelo posebnih okoliščin je pogoj skrajne možnosti iz člena 13(1) Uredbe (EU, Euratom) št. 1311/2013 izpolnjen –
            
            
               SPREJELA NASLEDNJI SKLEP:
            
            
               Člen 1
            
            
               V okviru splošnega proračuna Evropske unije za proračunsko leto 2016 se sprosti varnostna rezerva, da se zagotovi 240,1 milijona EUR v odobritvah za prevzem obveznosti nad zgornjo mejo obveznosti v razdelku 3 večletnega finančnega okvira.
            
            
               Člen 2
            
            
               Odobritve za prevzem obveznosti v višini 240,1 milijona EUR, ki se sprostijo z varnostno rezervo za proračunsko leto 2016, se v celoti pokrijejo z razliko do zgornje meje v razdelku 5 Uprava.
            
            
               Člen 3
            
            
               Ta sklep se objavi v Uradnem listu Evropske unije.
            
            
               V Bruslju,
            
            
               
                  Za Evropski parlament
                        Za Svet
               
               
                  Predsednik
                        Predsednik
               
            
         
         
            
                  
                     (1)
                  UL L 347, 20.12.2013, str. 884.
               
               
                  
                     (2)
                  COM(2015) 320 z dne 22. maja 2015.
               
               
                  
                     (3)
                  UL C 373, 20.12.2013, str. 1.
               
               
                  
                     (4)
                  UL L 47, 24.2.2016, str. 6.
               
               
                  
                     (5)
                  UL L 70, 16.3.2016, str. 1.
               
               
                  
                     (6)
                  COM(2016) 115 z dne 2. marca 2016.
               
               
                  
                     (7)
                  80 % predhodnega financiranja.
               
               
                  
                     (8)
                  UL L 143, 31.5.2016.
               
               
                  
                     (9)
                  COM(2016) 623 z dne 30. septembra 2016.
               
               
                  
                     (10)
                  UL C 373, 20.12.2013, str. 1.
               
               
                  
                     (11)
                  Uredba Sveta (EU, Euratom) št. 1311/2013 z dne 2. decembra 2013 o večletnem finančnem okviru za obdobje 2014–2020 (UL L 347, 20.12.2013, str. 884).
               
               
                  
                     (12)
                  Sporočilo Komisije Svetu in Evropskemu parlamentu z dne 22. maja 2015 o tehnični prilagoditvi finančnega okvira za leto 2016 v skladu z gibanjem BND (COM(2015) 320 z dne 22. maja 2015).